Heger, Eduard, podpredseda vlády a minister financií SR (2020-12-02):
Ďakujem veľmi pekne, pán predsedajúci. Takže budem pokračovať ešte v tých jednotlivých kapitolách, aby som vám ich priblížil. Prostredníctvom rozpočtu kapitoly ministerstva vnútra sa realizuje aj národný akčný plán boja proti terorizmu s cieľom zamedzovať teroristickým hrozbám a vytvárať optimálne podmienky na účinný boj proti nim. Za týmto účelom sa medziročne zvýšili výdavky o 20 mil. eur. Z hľadiska budovania európskeho integrovaného riadenia hraníc sa v kontexte národnej stratégie integrovaného riadenia hraníc zvýšili opäť výdavky na rok 2021 oproti roku 2020 o 5 mil. eur. V zmysle akčného plánu transformácie uhoľného regiónu Horná Nitra ministerstvo hospodárstva disponuje v rokoch 2021 až 2023 výdavkami v sume rádovo 40 mil. eur, pričom medziročne tieto výdavky rastú o necelých 9 mil. eur. Myslím, že toto je tiež výrazná pomoc tomuto regiónu. Ako vidíte, snažili sme sa v rozpočte naozaj zohľadniť aj priority jednotlivých regiónov a prihliadať, ako opäť to dávam do toho kontextu tej ťažkej situácie, v ktorej sme sa nachádzali. V rámci výdavkov ministerstva spravodlivosti budú finančne posilnené centrá právnej pomoci a oblasť súdnych konaní. Zabezpečuje sa aj nárast výdavkov subjektov poskytujúcich pomoc obetiam trestných činov a taktiež rastú výdavky na odškodňovanie obetí trestných činov a výdavky na intervenčné centrá. Myslím si, že opäť silný signál. Od roku 2021 sa rozpočtujú výdavky na aplikáciu zákona o výkone rozhodnutia o zaistení majetku a v kapitole Všeobecná pokladničná správa je rozpočtovo krytá aj rekonštrukcia budovy Krajského súdu v Košiciach. Vážené panie poslankyne, vážení páni poslanci, napriek silnej potrebe fiškálnych stimulov do podchladenej ekonomiky v predloženom návrhu sú už badateľné známky aj konsolidácie, ktorej význam, ako som už spomínal, spomenul, bude postupne narastať. Pre Slovensko o to viac, tým, že sme nemali vlastne ten vankúš, tým, že sme kvôli pandémii prerazili všetky pásma dlhovej brzdy a nachádzame sa nad, je, bude tento význam konsolidácie výrazne narastať. V tejto súvislosti beriem vážne aj, a s rešpektom, odporúčania Rady pre rozpočtovú zodpovednosť, ktorá navrhovaný rozpočet verejnej správy pokladá za realistický, ale súčasne navrhuje v roku 2022 prijať dodatočné konsolidačné opatrenia aspoň vo výške pol percenta a v roku 2023 minimálne jedno percento. Ako som hovoril, toto odporúčanie ide v línii s tým naším, s výškou nášho dlhu, preto, preto ho beriem s rešpektom a beriem ho vážne. A zároveň oceňujem, že Rada pre rozpočtovú zodpovednosť takisto vníma, že budúci rok je dôležitý práve na to, aby sme ešte ten fiškálny impulz do ekonomiky dali a konsolidovali, až keď táto kríza prehrmí. A veríme, že to bude budúci rok. Mojím silným presvedčením však ostáva, že táto konsolidácia sa musí diať v rozumnej miere aj na výdavkovej strane, a to znamená lepším využívaním zdrojov, skoncovaním, skoncovaním s plytvaním a, verím, že aj s korupciou. A ako som povedal, zopakujem, tu už veľakrát a zopakujem to aj dnes, chceme šetriť najmä na vládnej spotrebe a obsluhe štátneho aparátu. Je dôležité, aby štát uťahoval svoje opasky, a preto sme vlastne tomu prispôsobili aj rozpočet a urobili sme vlastne ešte v máji záväzok, že budeme šetriť na tovaroch, službách a personálnych výdavkoch vo výške 10 % z každého, kde pri tovaroch táto suma, tá konsolidácia je rádovo 140 mil. eur, pri službách rádovo 110 mil. eur a pri personále rádovo 110 mil. eur. Sú tam, samozrejme, aj ďalšie opatrenia, ktorým sa teraz úplne nebudem venovať aj preto, aby som mohol dať priestor vám pri vystúpení. Ale jasne tu chceme ukázať aj týmto, týmito opatreniami, že štát chce upratovať, chce upratovať vo svojich vlastných radoch, chce prinášať efektivitu. A veríme, že tú efektivitu má kde priniesť a že aj tieto opatrenia ukážu, že v konečnom dôsledku pôjdu, pôjdu zo zdrojov alebo z potenciálu efektivity a nie poklesu kvality. Dovoľte mi teda na záver také krátke zhrnutie. Návrh rozpočtu verejnej správy na roky 2021 až ´23 predstavujeme v novej štruktúre. Na rozdiel od minulých rokov sa kladie väčší dôraz na prezentáciu rozpočtu ako celku. Predovšetkým príjmová a výdavková časť predkladaného dokumentu obsahujú množstvo ucelených informácií za sektor verejnej správy. Oblasť výdavkov poskytuje prehľad podľa vybraných oblastí, ako napríklad sociálna oblasť, zdravotníctvo, bezpečnosť a mnohé ďalšie, aby ste, aby sa vám ľahšie, lepšie čítal, aby ste lepšie rozumeli súvislostiam, aby ste tam videli aj tie jednotlivé parametre. Chceme tým vytvoriť takto novú rozpočtovú tradíciu, aby verejný rozpočet bol naozaj verejný, lebo veríme, že štátny rozpočet, rozpočet verejnej správy je rozpočet občanov. Oni sa naňho skladajú a im každé euro právom patrí, vláda ho len spravuje. A mala by ho spravovať efektívne, v prospech občanov, vo verejnom záujme, tak, aby dodávala kvalitné služby a myslela na budúcnosť. Dá sa to dosiahnuť ale len tak, že bude pre občanov v najväčšej možnej miere zrozumiteľný. A to je cesta, ktorou sme sa vybrali. (Zaznievanie gongu.) Preto zopakujem, že hráme s otvorenými kartami. Hovoríme ľuďom pravdu, priznávame každé číslo, neskrývame pred verejnosťou žiadne výdavky ani nenadhodnocujeme príjmy. Pri značnej neistote vývoja sme nastavili rozumnú rovnováhu medzi aktuálnou potrebou zdrojov a budúcou konsolidáciou. Môžem povedať, že aj pozorne načúvame tomu, čo sa deje v ekonomike ťažko skúšanej pandémiou, zvyšujeme a zároveň rozširujeme pomoc firmám i domácnostiam. Opäť v rámci možností, ktoré máme. A hospodársky rast ideme stimulovať masívnymi verejnými investíciami, pričom každé to euro investícií otestujeme cez hodnotu za peniaze. Spolu s klasickými eurofondami a plánom obnovy tento rozpočet zapadá do silného modernizačného úsilia, ku ktorému sa hlási naša vláda, ku ktorému sa hlási táto koalícia. Ako som povedal, podporujeme vzdelávanie, podporujeme inovácie, podporujeme znalosti, pretože veríme, že toto je tým najväčším stavebným kameňom pre akúkoľvek úspešnú budúcnosť akejkoľvek krajiny, a my chceme, aby Slovensko bola krajina, kde budeme radi žiť, aby to bola úspešná krajina, úspešný domov pre všetkých, ktorí tu sa narodili, vyrastajú, žijú alebo by chceli žiť. Nerezignovali sme ani na sociálny zmier a nie je nám ľahostajné, ako ľudia žijú, preto má tento rozpočet aj silný sociálny rozmer a myslím, že všetkým, čo som dnes spomenul, som vás o tom presvedčil. A preto sme práve tento rozpočet nazvali rozpočtom pravdy, rozpočtom záchrany a rozpočtom zodpovednosti. Dámy a páni, chcem vás požiadať o podporu pre tento rozpočet. Ďakujem veľmi pekne.